
RAPORT

asupra propunerii legislative pentru completarea Ordonanţei de urgenţă a Guvernului nr.168/2001 privind punerea în valoare a construcţiilor zootehnice dezafectate, destinate creşterii, îngrăşării şi exploatării animalelor, precum şi a fabricilor de nutreţuri combinate dezafectate  


Comisia pentru agricultură, silvicultură, industrie alimentară şi servicii specifice a fost sesizată spre dezbatere şi avizare în fond cu propunerea legislativă pentru completarea Ordonanţei de urgenţă a Guvernului nr.168/2001 privind punerea în valoare a construcţiilor zootehnice dezafectate, destinate creşterii, îngrăşării şi exploatării animalelor, precum şi a fabricilor de nutreţuri combinate dezafectate, transmisă cu nr.P.l.-x188 din 14 aprilie 2004 şi înregistrată sub nr.24/193/15.04.2004. 

La întocmirea raportului, Comisia a avut în vedere avizul Consiliului Legislativ, nr.24/07.01.2004.                

Propunerea legislativă are ca obiect de reglementare completarea articolului 7 din Ordonanţa de urgenţă a Guvernului nr.168/2001 privind punerea în valoare a construcţiilor zootehnice dezafectate, destinate creşterii, îngrăşării şi exploatării animalelor, precum şi a fabricilor de nutreţuri combinate dezafectate. 

Prin proiect se propune ca deţinătorii contractelor de atribuire în folosinţă gratuită, care dovedesc cu acte justificative că au reparat, amenajat şi au început popularea spaţiilor dezafectate, să poată cumpăra aceste spaţii înainte de termenul prevăzut la art.7 alin.(1) din Ordonanţa de urgenţă a Guvernului nr.168/2001.

Propunerea legislativă pentru completarea Ordonanţei de urgenţă a Guvernului nr.168/2001 privind punerea în valoare a construcţiilor zootehnice dezafectate, destinate creşterii, îngrăşării şi exploatării animalelor, precum şi a fabricilor de nutreţuri combinate dezafectate  face parte din categoria legilor ordinare, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor domnul Gheorghe Predilă – consilier                       în Ministerul Agriculturii, Pădurilor şi Dezvoltării Rurale. 

La lucrările comisiei au fost prezenţi 33 de deputaţi, membri ai comisiei.

Propunerea legislativă a fost respinsă, în unanimitate, în şedinţa din   25.05.2004.

Propunerea legislativă  a fost respinsă de Senat în şedinţa din data de 1 aprilie 2004.


În urma dezbaterii, Comisia propune respingerea iniţiativei legislative pentru următorul considerent:

- Reglementarea din propunerea legislativă a fost cuprinsă în proiectul de lege adoptat de Camera Deputaţilor în şedinţa din 30 martie 2004.               

Proiectul de lege, potrivit art.75 din Constituţia României, republicată, şi art.86 alin.(3) pct.1 din Regulamentul Camerei Deputaţilor, cu modificările şi completările ulterioare, este de competenţa decizională  a Camerei Deputaţilor.

